b"\n_START_ARTICLE_\nCeolwulf II de M\xc3\xa8rcia\n_START_SECTION_\nAscend\xc3\xa8ncia\n_START_PARAGRAPH_\nBasat en raonaments ling\xc3\xbc\xc3\xadstics, es creu que Ceolwulf II podria ser descendent de Ceolwulf I de M\xc3\xa8rcia (r.821\xe2\x80\x94823), el qual deia ser descendent de Pybba. Aquesta nissaga podria tenir tamb\xc3\xa9 relacions de parentiu amb la fam\xc3\xadlia governant de Hwicce, un subregne del sud.oest de M\xc3\xa8rcia._NEWLINE_L'ancestre m\xc3\xa9s immediat de Ceolwulf II \xc3\xa9s desconegut, per\xc3\xb2 es creu que la relaci\xc3\xb3 amb Ceolwulf I podria venir a trav\xc3\xa9s de la filla d'aquest, \xc3\x86lffl\xc3\xa6d. \xc3\x86lffl\xc3\xa6d va estar casada primer amb Wigmund, fill del rei Wiglaf, i en segones n\xc3\xbapcies amb Beorhtfrith, que era fill de Beorhtwulf. Lluny de ser un simple noble sense avantpassats reials, est\xc3\xa0 clar que era descendent de cases reials o no hauria estat tan ben acceptat: alguns thegns (nobles) que van signar com a testimonis en cartes de donacions del rei Burgred tamb\xc3\xa9 ho van fer en les de Ceolwulf II, en les quals tamb\xc3\xa9 van signar bisbes de M\xc3\xa8rcia, prova de la seva acceptaci\xc3\xb3 pels dos estaments.\n_START_SECTION_\nM\xc3\xa8rcia i els v\xc3\xadkings\n_START_PARAGRAPH_\nSegons la Cr\xc3\xb2nica anglosaxona, quan els v\xc3\xadkings van envair el pa\xc3\xads i el rei de M\xc3\xa8rcia, Burgred, va abandonar el govern per refugiar-se a Roma, els invasors el van nomenar rei per\xc3\xb2 amb la condici\xc3\xb3 que accept\xc3\xa9s sotmetre's a ells. Val a dir que aquesta cr\xc3\xb2nica es va escriure per enc\xc3\xa0rrec d'Alfred el Gran, cunyat del rei Burgred i es considera que el seu contingut no \xc3\xa9s imparcial, ja que no pretenia explicar total la veritat hist\xc3\xb2rica sin\xc3\xb3 que l'objectiu era justificar l'hegemonia de M\xc3\xa8rcia sobre els altres regnes anglosaxons, reclamaci\xc3\xb3 feta per Alfred el Gran i Eduard el Vell. Prova d'aix\xc3\xb2 \xc3\xa9s uns tresor en monedes que el 2015 es va trobar a Watlington, suposadment enterrat per salvar-lo del pillatge v\xc3\xadking, i on es pot veure que Ceolwulf tenia el mateix tracte de rei que Alfred, sense estar l'un subjugat a l'altre._NEWLINE_Es creu, per\xc3\xb2, que el reialme de Ceolwulf va quedar redu\xc3\xaft al nord i l'oest de M\xc3\xa8rcia.\n_START_SECTION_\nRelacions amb Gal\xc2\xb7les\n_START_PARAGRAPH_\nEn les cr\xc3\xb2niques es diu que l'any 878, el rei Rhodri Mawr de Gwynedd va morir en batalla contra els anglesos. Tenint en compte que Alfred el Gran estava en aquell temps ocupat en aquella \xc3\xa8poca en la lluita contra els v\xc3\xadkings i que M\xc3\xa8rcia havia clamat tenir hegemonia sobre els regnes gal\xc2\xb7lesos, \xc3\xa9s probable que el l\xc3\xadder angl\xc3\xa8s esmentat sigui Ceolwulf II. El 881, els fills de Rhodri van derrotar els mercis a la batalla de Conwy, una vict\xc3\xb2ria descrita en els annals gal\xc2\xb7lesos com a \xc2\xabrevenja de D\xc3\xa9u per la mort de Rhodri\xc2\xbb. El l\xc3\xadder merci d'aquesta batalla era Edryd Cabells Llargs que gaireb\xc3\xa9 amb certesa seria un sobrenom del successor de Ceolwulf II, \xc3\x86thelred, senyor de M\xc3\xa8rcia.\n_START_SECTION_\nLa seca de Londres\n_START_PARAGRAPH_\nS'han trobat tres tipus de penics amb el nom de Ceolwulf. La gran majoria es van encunyar a la seca de Londres i s\xc3\xb3n del tipus amb una creu i un rombe, s\xc3\xadmbols que tamb\xc3\xa9 feien servir el rei Alfred el Gran. La semblan\xc3\xa7a entre les monedes emeses per Ceolwulf i les emeses per Alfred, s'ha interpretat com una prova de l'estreta col\xc2\xb7laboraci\xc3\xb3 entre M\xc3\xa8rcia i Wessex per fer fora els v\xc3\xadkings, donant la sensaci\xc3\xb3 entre els ciutadans de formar un territori unit contra els invasors._NEWLINE_Simon Keynes i el numism\xc3\xa0tic Mark Blackburn van suggerir que vers l'any 875, Alfred va ser l'\xc3\xbanic governant reconegut a Londres, mentre que la implicaci\xc3\xb3 militar i econ\xc3\xb2mica de Ceolwulf podria haver comen\xc3\xa7at cap a finals del seu regnat, vers el 879. Tanmateix, el 1998, el mateix any que aquests autors van publicar les seves opinions al respecte, va apar\xc3\xa8ixer una altra moneda del tipus creu i rombe amb el nom de Ceolwulf, contempor\xc3\xa0nia a les primeres monedes d'Alfred._NEWLINE_L'octubre del 2015, es va trobar el tresor de Watlington (Oxfordshire) que contenia monedes, joies i lingots de plata. El tresor \xc3\xa9s d'una data anterior al 870 i tamb\xc3\xa9 t\xc3\xa9 algunes monedes amb la imatge de dos emperadors romans per una cara i per l'altra el nom d'Alfred o el de Ceolwulf."